
Bevezetés

1. A képzés célja és alapelvei

1.1. A képzés célrendszere

A védett szervezetek a megváltozott munkaképességű munkavállalók nyílt munkaerőpiacra történő visszavezetésének megvalósítása érdekében alapozó mentális és készségfejlesztő, majd ehhez kapcsolódó szakmai képzések lebonyolítását végzik a TÁMOP 538 projekt keretében.. 

A projekt előkészítő szakaszában az ERFO megváltozott munkaképességű munkatársai szakmai és magatartás alapú kompetencia vizsgálata alapján kerültek kiválasztásra az alapozó képzési szakasz résztvevői, és az egyéni képzési utak(egyéni képzési tervek) is megszülettek.

A képzés kifejezetten rehabilitációs alapokon nyugvó, a munkavállalást elősegítő, elméleti, valamint egyéni és kiscsoportos interaktív érzékenyítő (gyakorlati) elemeket tartalmazó rendszerben lett felépítve. A képzés elősegíti a résztvevők személyiségének fejlesztését, stressz- és konfliktus-kezelését, a reális önértékelés kialakítását. Megtanítja őket a csoportos munkavégzés törvényszerűségeire, előnyeire, nehézségeire, érzékennyé teszi őket egymás eltérő tulajdonságaira. Gyakoroltatja és fejleszti a beilleszkedés, az alkalmazkodás és az önálló ügyintézés képességeit, viselkedés-elemeit.

1.2. A célcsoport összetétele, jellemzői, sajátosságai

A résztvevők döntően középkorú megváltozott munkaképességű vagy fogyatékkal élő munkavállalók. A célcsoport iskolai végzettség szempontjából heterogén, jellemzően alap vagy középfokú végzettséggel rendelkezik.

A célcsoport érdeklődését elsődlegesen nem írásos kommunikációval lehet megragadni, hanem vizualitással vagy játékkal vagy helyzetgyakorlatokkal. Nagyon fontos az egyéni és csoportos foglalkozás, mert jellemző a zárkózottság, a trénereknek fel kell készülniük arra, hogy meg kell nyissák a résztevőket.

A Napra Forgó Alapítvány által készített előzetes felmérések szerint a célcsoport egy jelentős hányada számára nehezen kivitelezhetőnek bizonyult a tervezés gondolata. 
Jellemző az önállóság alacsony szintje, különösen a fiatal, értelmi sérült vagy pszichiátriai beteg munkavállalók egy részénél. 

Igen erősen jelen van az állandósult, merev életvezetési stratégia, melynek fókuszában a pillanatnyi túlélésre törekvés áll, és amely a volt állami gondoskodásban nevelt résztvevők egy részénél figyelhető meg,

A résztvevők egy csoportjánál olyan pszichés trauma utóhatása is jelen van, amely bizonyos tervszerű vagy strukturált feladatok elvégzését nagyon megnehezítik a számukra.

További, a munkavégzést nehezítő,a koncentrációt, a strukturált munkát akadályozó tényezők lehetnek a következők:

 a betegségfolyamat feldolgozatlan traumái
 saját fogyatékosság el nem fogadása és az ebből adódó társas konfliktusok
 a jövővel kapcsolatos, anyagi jellegű vagy munkaviszonyra vonatkozó aggodalmak
 a leszázalékolás nyomán a munka világában megnyilvánuló presztízsveszteség
 munkahelyi stressz
 családi élet konfliktusai
 függőségek (kapcsolati-, szer- vagy tevékenységi)

A célcsoport egyszerű nyelvezeten, a célcsoport hétköznapi életének gyakorlati problémáiból merített feladatokra jobban tud reflektálni, mint az elméleti feladatokra.
A résztvevők terhelési szintje más, egészséges célcsoportokhoz képest alacsonyabb, koncentrációjuk kevésbé folyamatos. A képzés során folyamatosan, ritmusosan vesznek majd részt a tanulási folyamatban, amelyben ügyelni kell arra, hogy bírják a tempót, a terhelést. 

A fogyatékkal élők szempontjainak érvényesítése e képzés során nem elsősorban annak kérdése, hogy mennyire sikerül elméleti oldalról erre felkészülni (persze az is fontos, hogy előzetes ismereteket szerezzünk ezzel kapcsolatban), hanem az oktatók, szervezők nyitottságának kérdése. 

A képzésben arra kell törekedni, hogy a célcsoport igényeit az adottságok keretei között minél teljesebben kielégítsük. A trénerek és mentorok képzése során a nem ép szakértők tancásai észrevételei összegyűjthetők és becsatornázhatók az egyes gyakorlatok javítása, tökéletesítése érdekében. Ez próbaképzésekkel, pilotokkal valósítható meg.

Például egy mozgássérüléssel élő résztvevő szempontjai mások lesznek, ha jó kéz és ujj-koordinációval, de kerekesszékkel közlekedik, vagy ha kéz-végtaghiánnyal él.  A képies megfogalmazású feladatok szempontjából teljesen máshogy érintett egy vak ember, aki szerzett fogyatékossággal él, mint aki sohasem látott.

A képzés szervezése során a tréner, a szupervízor és a mentor tartson egyedi beszélgetéseket a fogyatékossággal érintett résztvevőkkel, amely során megbeszélik az alkalmazkodást. Ha résztvevőként bevonásra kerül fogyatékossággal élő ember, ezekre az egyedi bezélgetésekre mindenképpen szükség van.




1.3. Megszerzendő kompetenciák áttekintése

	1.
	A személyiség fejlődésének ismerete, a szocializációs folyamat és a személyes életút összefüggéseinek megismerése. A személyiség fejlődését veszélyeztető tényezők ismerete.

	2.
	Önismeret, öndefiníció, önértékelés. Az öndiagnózis (milyen vagyok) megfogalmazása, a személyes vágyak (milyen szeretnék lenni) megfogalmazása és rendszerezése. A felelősségteljes munkavégzéssel összefüggő kompetenciák.

	3.
	Érzelmek és a viselkedés szabályozása. A pozitív érzelmek felismerése, kimutatása, a negatív érzelmek felismerése, kontrollálása. 

	4.
	A kommunikáció fogalmának, formáinak, szabályszerűségeinek ismerete. A szóbeli és írásbeli kommunikáció alkalmazásának különböző formái.

	5.
	A személyközi és munkahelyi konfliktus helyzetek felismerése és kezelésük módozatai. Önértékelés a konfliktusok kezelése szempontjából.

	6.
	Stressz kezelés. Örömök és bosszúságok azonosítása. A feszültségekkel való személyes megküzdés módszereinek elsajátítása.

	7.
	A krízishelyzetek lélektani sajátosságai, krízishelyzetek felismerése és a feloldásuk lehetséges módozatai. A személyes krízishelyzetek elemzése, a krízisből kivezető lehetséges utak megfogalmazása.

	8.
	A munkahely fogalmának és összetevőinek rendszerezése. A munkahelyi légkör jelentőségének megismerése. Egyéni felelősségvállalás a munkahelyi légkör kialakításában.

	9.
	Csoportnormák és szabályok a munkahelyen. A csoportos munkavégzés alapvető munkahelyi szabályainak ismerete. Csoporton belüli szerepek és viselkedésformák, kapcsolatok kiépítése módszereinek ismerete. A munkahelyek írott és iratlan szabályai és azokhoz történő alkalmazkodás. Együttműködés és verseny együttes jelenlétének felismerése a munkahelyi környezetben.

	10.
	A társas támogatás keresése. Felelősségvállalás a csoport együttes teljesítményéért. A másik szempontjainak megismerése, elfogadása. Figyelem adása és fogadása az eredményes együttműködés során.

	11.
	A munkahelyi kiégés fizikai tüneteinek felismerése és kezelésének lehetséges módozatai. A személyes érdeklődés hullámzása, az érdeklődés szinten tartásának fizikai technikáinak és módszereinek megismerése.

	12.
	A lelki egészség védelmének és a pszicho-szociális problémák kezelésének, feloldásának technikái. Az önsegítés technikáinak megismerése, alkalmazásuk elsajátítása. 

	13.
	Egészséges életvitel és elsősegély-nyújtás. Személyes higiéné, egészséges táplálkozás, mozgáslehetőségek, életviteli csapdák, szenvedélyek és elkerülésük.

	14.
	Társadalmi reintegráció. A beilleszkedés nehézségei és akadályai. A bennünk lévő és a környezetben lévő akadályok felismerése, szétválasztása, beilleszkedési terv készítése.

	15.
	Önálló gondolkodás, szabad akarat. Alapvető állampolgári jogok ismerete. Állampolgári jogok és kötelességek, PTK, BTK, Szociális törvény, Nemzeti Alaptörvény megismertetése. Társadalmi felelősség vállalás fontossága. Általános ügyintézés szabályai. Közéleti aktivitás keretei. 

	16.
	A szociális és jóléti ellátások ismerete Hazai és EU-s intézményrendszer adta lehetőségek megismerése. Megváltozott munkaképességből adódó jogok, ellátások, szociális ügyintézés megismertetése az ide vonatkozó törvények és rendeletek tükrében. 

	17.
	A munkahely keresés módjainak ismerete. Munkahely-keresési technikák, közvetítők igénybevétele, a lehetőségek mérlegelése, a megfelelő munkahely kiválasztása; önéletrajz és motivációs levél, a bemutatkozó beszélgetés technikái. Formanyomtatványok kitöltése. 

	18.
	Az esélyegyenlőség kérdéseinek megismerése. A különböző fogyatékossági csoportok társadalmi és munkahelyi hátrányai, a hátrányok leküzdésére tett intézkedések. Az akadálymenetesítés kérdései, problémái.
A különböző etnikai és nemzetiségi csoportok társadalmi és munkahelyi hátrányai, a hátrányok leküzdésére tett intézkedések.
A másság elfogadása, a tolerancia elve. A másságból eredő munkahelyi és társadalmi hátrányok, a hátrányok leküzdésének lehetőségei. Alapvető emberi jogok.

	19.
	Önfejlesztés, önképzés, ismeretek szinten tartása. "Élethosszig való tanulás" értelmének, filozófiájának ismerete. Személyes összefoglalás. Szintetizálás. Élethosszig tanulás gyakorlata a személyes életút megtervezésében. Egyéni fejlődési tervek összefoglalása.

	20.
	Szabad asszociációs képesség. Honnan jövök, hová tartok? Személyes vágyott jövőbeli életút megfogalmazása és bemutatása tetszőlegesen választott kommunikációs technikával





2. A képzés felépítése és módszerei

(ütemezés, óraszám, javasolt időkeretek, javasolt csoportlétszámok, elhagyható nem elhagyható elemek stb.) 

2.1. A képzés szerkezete, ütemezése, folyamata

A képzés összesen 480 órában kerül megrendezésre, 120 nap alatt, átlag napi 4 órás terhelésben (részben tantermi, részben munkahelyi feladatokkal). Két képzési fázis lesz, amelynek során összesen 400 résztvevőt képzünk. (Amennyiben ez a létszám a két fázisban nem valósul meg, egy harmadik fázisra is sor kerülhet.)

Az egy fázisban rendelkezésre álló 5-6 hónap során az egyes tananyag egységekkel átlag egy hétben foglalkozunk. Egy tananyagegységre jutó idő 24 óra. 
Minden tananyag egység bevezetővel indul, amelynek során összefoglalásra kerül a hét során feldolgozott téma és a feldolgozás menete. Szintén megtörténik a ráhangolás is a hétre.

Egy képzési napon minimum 1 óra tantermi környezetben zajlik, a fennmaradó időben munkavégzés helyszínén csoportos vagy egyéni gyakorlás zajlik a témához illeszkedően. A tananyag egységek utolsó 4 óráját az ismétlés, tudás-összerendezés teszi ki. Amennyiben a képzési hetekben nem jut rá idő, a 21.-24. héten kerül sor ismétlésre (az egyes tananyagegységek 6. napja), valamint az egyes tananyagegységek hangsúlyosabb, a résztvevők által legfontosabbnak tartott elemeinek, témáinak további gyakorlására, készségek mélyítésére kerül sor. Ekkor, az egyes tananyagegységekhez kapcsolódó elmélyítés során kerül sorra a gyakorlati vizsga is.

A képzés felépítése figyelembe veszi a célokat (készségfejlesztés, érzékenyítés), azt, hogy a résztvevők a képzés időtartama alatt folyamatosan képzésen veszenk részt és mellette folyamatosan dolgoznak, tehát párhuzamos terhelést kapnak. Ráadásul kétfajta aktivitást, hozzáállást, részvételt igényel a két párhuzamos folyamat. A felépítés ügyel arra is, hogy a hosszú átfutási idő miatt szükség van összefoglaló, ismétlő foglalkozásokra. Szintén teret és időt kell biztosítani a fejlődés, előrehaladás mérésére és a vizsgára. Végül, de közel sem utolsósorban, hanem leginkább, egy olyan átélhető, feladatokkal és tevékenységgel értelmesen kitölthető ívet kell biztosítani a résztvevőknek, amely fokozatosan húzza őket egyre mélyebbre, és folyamatosan inspirálja őket az aktív részvételre.

Az első néhány tananyagegység (1-3.) főként a ráhangolást szolgálja. A résztvevők megismerkednek a személyiség az érzelmek és a viselekdés alapfogalmaival és elkezdik felfedezni, struktúráltan megismerni magukat és társaikat.

A következő egységek (4.-7.) közelebb viszik a résztvevőkhöz a kommunikáció és a konfliktuskezelés módjait, valamint a stressz- és krízis fogalmát, helyzeteit, kezelését. 

A 8.-10. tananyagblokkban végig vesszük, melyek a munkahely, mint (a munkavégzésen kívül vagy munka mellett) társas érintkezési helyszín sajátosságai, milyen szabályszerűségei vannak a csoportos munkavégzésnek és a társas érintkezésnek, bármilyen munkahelyen.

A 11-13. tananyag egységekben a krízishelyzetek és a testi-lelki egészség összefüggéseit dolgozzuk fel. Szintén ebben a periódusban kerül sor, a képzés nagyjából felénél az eddig együtt dolgozó tanulócsoportok változtatására, új csoportok formálására is. 

A 14-18. modulokban a résztvevők az őket érintő speciális jogszabályi, intézményi környezettel, illetve ügyintézési, álláskeresési, és társadalmi integrációs gyakorlattal ismerkednek.

A 19.-20. tananyagegység két szintetizáló, összefoglaló, a tanulási ívet lezáró modul: az egyikben a tanulás életünkben betöltött szerepéről, sajátosságairól lesz szó, a másikban az asszociációs képességeiket fejlesztjük a résztvevőknek a képzés során feldolgozott témák köréből vett gyakorlatokkal.

Az egész képzés lekerekítése, zárása az egyes tananyagegységekből kiemelt, ún. 6. napok 20 napon át, egy blokkban történő végrehajtása, ahol ismétlésre, összefoglalásra, valamint a vizsgákra, a résztvevők és a képzést vezetők értékelésére, illetve magának az egész képzésnek a véleményezésére is sor kerül.  
 
A képzés első fázisában a Tréner/Mentor/Szupervízor csapatot kiképző trénercég aktívan jelen lesz a képzésen (kb az idő 25-30%-ában, az egyes tananyagegységek elején, de mindenképpen a készségfejlesztési és a szabad asszociációs részekben), későbbi fázisban ezt az intenzitást a minimumra csökken (egy minőségbiztosítói szerepkör erejéig).

A titoktartást, adatvédelmet, anonimitást a képzés során fontos kezelni a Titoktartás szempontjai:
A tréningek lebonyolításában közreműködőkkel kötött szerződés egy pontjában titoktartásra vonatkozó kitételt és szankciót kell megfogalmazni.
· A tréner, mentor és szupervízor kötelezi magát arra, hogy a képzés folyamatában keletkező információkat külső személynek át nem adhatja.
· A képzés teljes dokumentációja másra, külső személyre nem átruházható, az a képző tulajdonát képezi.
· Kötelezettségszegés esetén a képző intézmény azonnali hatállyal szerződést bont, a képzést a kötelezettségszegő referenciái között nem szerepeltetheti.
Anonimitás szempontjai:
A résztvevők képzés során keletkezett dokumentumai a résztvevők személyes tulajdonát képezik, betekintésre csak a résztvevő személyes hozzájárulás esetén van mód.
· A résztvevőkkel történő szerződésben erre ki kell térni.
· Megszegése a képzésből való kizárást vonhatja maga után.


2.2. A tananyag egységek tartalma

A tananyag egységek a pályázati anyagban szerepeltetett struktúrában és tartalommal kerülnek kialakításra. A tananyagegységek leírása a tananyagegység teljes tartalmát mutatja, de annak hangsúlyai és a tanulási folyamat kialakítása a projekt feladata. Az alábbi táblázatban bemutatjuk az egyes tananyag egységek hangsúlyos elemeit. A hangsúlyos elemek azok, amelyeket a képzés során mindenképpen érinteni kell és hasonló terjedelemben, és fontossággal. 

	Bevezető, ráhangolás, hogy érzem magam? Mi történik a héten?
Érzelmi kvíz, érzelmek felismerése
Érzelem fogalma, alapérzelmek és kifejeződésük, meghatározottságuk,
Érzelem kerék – játék
Az érzelmek kimutatása
A viselkedés és annak szabályozása
Érzelmek és viselkedés kölcsönhatása, teljesítmény-eredői
Üzenet a liftből

	4.
	A kommunikáció fogalma, formái, szabályszerűségei
	A munkahelyi kommunikáció jelentősége, az előítéletek hatása a kommunikációs folyamat során, a kommunikáció stílusa és az eredményesség összefüggései. Társas kapcsolatok létesítésének és fenntartásának törvényszerűségei. Kommunikációs gyakorlatok.
	Nem kommunikálni lehetetlen – gyakorlat
A kommunikáció fogalma, közvetlen és közvetett, szóbeli és nem szóbeli kommunikáció
Kommunikációs erősségek gyakorlat
Visszajelzés és annak fontossága
Nem szóbeli kommunikáció megfigyelése
Kommunikáció szavak nélkül
Öltözködés megfigyelése
Kézfogás gyakorlat
Asszertivitás, kommunikációs stílus
Írásos kommunikáció elemei
Üzenet a liftből – visszatekintés a hétre

	5.
	A konfliktus fogalma, okai, elkerülésének lehetőségei
	Előítéletek a konfliktuskezelés, konfliktusmegoldás során és azok következményei. A munkahelyi és magánéleti konfliktus helyzetek és kezelésük módozatai.
	Konfliktus rajzos értelmezése
Konfliktus fogalma, okai
Munkahelyi és munkahelyen kívüli konfliktus szituációk – megfigyelés, gyakorlás
Konfliktuskezelési módok
Egyéni konfliktuskezelési stílus azonosítása
Konfliktuskezelési helyzetgyakorlatok
Üzenet a liftből – visszatekintés a hétre


	6.
	A stressz
	Munkahelyi és munkahelyen kívüli stresszhelyzeteket kiváltó okok és körülmények, valamint azok feldolgozásának lehetőségei. „Pozitív stressz” és annak hatásai. Általános stressz-keltő helyzetek és azok feldolgozása.
	Számunkra mi a stressz? közös rajz
Stresszorok gyűjtése
Stressz helyzetek megfigyelése
Stressz kezelés
Relaxáció
Üzenet a liftből – visszatekintés a hétre

	7.
	A krízis
	Fogalma, a krízishelyzetek lélektani sajátosságai. Munkahelyi-, munkaerő-piaci-, párkapcsolati-, családi krízishelyzetek és a feloldásuk lehetséges módozatai.
	Életem fordulópontjai, nehéz helyzeteim – az én filmem 2
Mások sorsának, kríziseinek a megbeszélése 
A munkahely szerepe a krízis kezelésében, megelőzésében, feldolgozásában
Ki segít munkahelyen kívül? – krízis esetén bevonható munkahelyen kívüli szereplők
Üzenet a liftből – visszatekintés a hétre

	8.
	A munkahelyi légkör
	Fogalma, alakításának lehetőségei. A munkahelyi légkör jelentősége a teljesítmény és minőségi követelmények vonatkozásában.
	Mitől munkahely a munkahely? – sajátosságok, más emberi közösségektől megkülönböztető jegyek
Munkahely, meghatározása, ismérvei. A munkahelyi kultúra, légkör területei
Mi működik máshogy, mint otthon?
Mitől jó a munkahelyi légkör? – gyűjtés és lista
A mi munkahelyünk légköre- kérdőív – 
Mi lehetne jobb? Munkahelyi légkör javításának lehetőségei, ebben az egyéni felelősség, szerep tudatosítása
Üzenet a liftből – visszatekintés a hétre

	9.
	A csoportos munkavégzés alapvető munkahelyi szabályai
	Normák, kritériumok, felelősségvállalás. Szimulált körülmények között begyakorolt helyes magatartásformák alkalmazása. Főnök-beosztott viszony kezelése. Csoporton belüli szerepek és viselkedésformák, kapcsolatok kiépítésének módszerei. Alapvető törvényi rendelkezések, általános előírások és szabályok megismerése a tűz-, munka-, baleset- és környezetvédelem területéről; az elsajátított ismeretek munkahelyi alkalmazása.
	Luftballonból várat – gyakorlat
Munkahelyi elvárások, normák, mit szabad, mit nem
Személyes kapcsolati háló
Mire kell figyelni az együtt dolgozás során?
Újonnan jött kolléga befogadása, kialakult csoportnormák és munkamódok megismertetése (TCS váltás)
Főnök-beosztott érintkezések megfigyelése
Munkahelyi munkavégzés szabályait leíró dokumentumok összegyűjtése és megbeszélése
Üzenet a liftből – visszatekintés a hétre

	10.
	A társas támogatás keresése
	Az egyéni és csoportos felelősségvállalás. A betegségekkel kapcsolatos érzelmi reakciók – a tagadás, a szorongás, a düh, a levertség és a depresszió.
	Papírtorony építés – gyakorlat
Egyéni nehézségek és támogatási igények megbeszélése
Átsegítelek – gyakorlat
Üzenet a liftből – visszatekintés a hétre

	11.
	A munkahelyi kiégés kérdései
	Fáradtság, levertség, depresszió, teljesítménycsökkenés. A munkahelyi kiégés fizikai tünetei (fejfájás, alvászavar, hirtelen kedélyváltozás, érezhető izomfeszülés-, tompa fájdalom, gyengeség érzése) és kezelésének lehetséges módozatai.
	Kiégett vagyok? csoportmatrix készítése a pillanatnyi testi, lelki állapotokról
A kiégés jelenségének bemutatása
Milyennek kell lennie a munkahelynek, hogy megelőzze a kiégést?
A kiégés testi, lelki tünetei, ezek megjelenése a viselkedésben
Milyen okok vezetnek a kiégéshez?
Az elismerés szerepe a kiégés megelőzésében
Milyen tényezők hajlamosítanak a kiégésre?
A segítségkérés idejének feli Mit tegyünk magunkért, hogy elkerüljük a kiégést?
(minden téma gyakorlattal)
Üzenet a liftből – visszatekintés a hétre

	12.
	Mentálhigiénés foglalkozások
	A lelki egészség védelmének és a pszicho-szociális problémák kezelésének, feloldásának technikái.
	„Az egészséges ember képe”
A mentálhigéné, lelki egészségvédelem szerepe az egyén egészségében
„Úgy segíts nekem, hogy…” gyakorlat
A lelki egészség feltétele az önismeret, énkép fejlesztése
Lelkem lakói gyakorlat
Feszültségek tudatosítása, kezelése
Pozitív önértékelés erősítése
Önsegítő technikák
Üzenet a liftből – visszatekintés a hétre


	13.
	Egészséges életvitel és elsősegély-nyújtás
	Egészségmegőrzés, személyi higiénia, egészséges táplálkozás, egészséges életmód; párválasztás, házasság, család, gyermekvállalás. A szenvedélybetegség kialakulásának lehetőségei, megelőzésének módja; dohányzás, alkohol-és drogfogyasztás; stressz-helyzetek a családban. Elsősegély-nyújtási tanácsok és technikák a mindennapi élethelyzetek megoldásának érdekében.
	Az egészséges életvitel
A személyi higiéné
„Mit tartalmaz a Testápoló táskám?”
„Kedvenc ételeim, ahogyan nagymamám, anyám készítette!”
A helyes táplálkozás
Mintaétrend kialakítása
Testmozgás, sportolás lehetőségeinek összegyűjtése
Mit tehet az ember azért, hogy jó családja legyen?
Szenvedélybetegségek
Üzenet a liftből – visszatekintés a hétre


	14.
	Társadalmi reintegráció
	A megváltozott munkaképességű emberek munkahelyi és társadalmi vissza- és beilleszkedésének problémái, kérdései. A szabadidő eltöltésének, kihasználásának lehetséges formái – sport, szórakozás, egyéb kikapcsolódás lehetőségei.
	A társadalmi reintegráció és inklúzió fogalma, nehézségei, lehetőségei
a beilleszkedés nehézségei, akadályai
FNO modell alkalmazása
Amit a legnagyobb nehézségnek tartok – saját nehézségek, tapasztalatok megosztása a többiekkel
Miben kell nekem megváltoznom?
A bennünk lévő és a környezetünkben lévő integrációs akadályok azonosítása és szétválasztása
Beilleszkedési terv készítése
Üzenet a liftből – visszatekintés a hétre


	15.
	Önálló gondolkodás, szabad akarat
	Alapvető állampolgári jogok igénybevétele. A közéletben való aktív részvétel. Napi életvitel szabályai, állampolgári jogok és kötelességek, PTK, BTK, Szociális törvény, Nemzeti Alaptörvény megismertetése. Társadalmi felelősség vállalás fontossága. Általános ügyintézési ismeretek.
	Számunkra mi az önállóság és mi a szabadság?
Önálló gondolkodás és szabad akarat
Jogok és kötelességek jogszabályi rendszere
Lehetőségek, jogok és korlátok – mit szabad, mit kötelező és mit nem szabad tennünk?
Ügyintézési helyzetgyakorlat
 Hogyan érvényesítsük jogainkat?
Panasztevési helyzetgyakorlat
Saját érdeklődési körünk képviselete
Társadalmi felelősségvállalás
Közéleti munka fontossága
Üzenet a liftből – visszatekintés a hétre


	16.
	A szociális és jóléti ellátások
	Hazai és EU-s intézményrendszer, alapvető EU ismeretek. Az ellátások igénybevételének lehetőségei. Megváltozott munkaképességből adódó jogok, ellátások, szociális ügyintézés megismertetése az ide vonatkozó törvények és rendeletek tükrében.
	Milyen szociális támogatásban részesülök?
A szociális ellátások; hazai és EU-s intézményrendszer; megváltozott munkaképesség-ből adódó jogok, ellátások; szociális ügyintézés
Hová, kihez kell fordulnom az igénybe vehető szociális ellátásokkal kapcsolatban? (házon belül és házon kívül) 
TCS szociális juttatás „felhő”: mit kapok én és mit kap a másik?
Üzenet a liftből – visszatekintés a hétre


	17.
	A munkahely keresés módjai
	Munkahely-keresési technikák, közvetítők igénybevétele, a lehetőségek mérlegelése, a megfelelő munkahely kiválasztása; önéletrajz és motivációs levél, a bemutatkozó beszélgetés technikái. Munkavállaláshoz és munkavégzéshez szükséges jogok, kötelezettségek és a kapcsolódó dokumentumok ismertetése, formanyomtatványok kitöltése.
	Álláskeresés technikái, portálok, nyomtatott sajtó termékek, CV-k, bemutatkozás és állásinterjú, mire kell figyelni, telefonálás
Bemutatkozom – gyakorlatsorozat több tételben
CV írás hagyományos és Europass formátumban
Újságok tanulmányozása állás, munka világa szempontjából – egy szimpatikus álláshirdetés kiválasztása
Motivációs levél írása
Üzenet a liftből – visszatekintés a hétre


	18.
	Az esélyegyenlőség kérdései
	a különböző fogyatékossági csoportok társadalmi és munkahelyi hátrányai, a hátrányok leküzdésére tett intézkedések. Az akadálymenetesítés kérdései, problémái.
a különböző etnikai és nemzetiségi csoportok társadalmi és munkahelyi hátrányai, a hátrányok leküzdésére tett intézkedések.
a másság elfogadása, a tolerancia elve. A másságból eredő munkahelyi és társadalmi hátrányok, a hátrányok leküzdésének lehetőségei. Alapvető emberi jogok.
	Mindennapi nehézségeim
az alapvető emberi jogok és a fogyatékosság, megváltozott munkaképesség; egyenlő bánásmód elve; előítéletek a fogyatékossággal élőkkel szemben; akadálymentesítés
Milyen helyzetekben és hogyan álltam ki a jogaimért? – tapasztalatok, jó gyakorlatok, ötletek megosztása; milyen helyzetben nem tettem és miért?
Milyen helyzetekben tapasztaltam nem egyenlő bánásmódot, akár pozitív, akár negatív megkülönböztetést? Hogyan reagáltam az adott helyzetre?
Milyen helyzetekben tapasztaltam előítéletet? Hogyan reagáltam? Milyen akadályokba ütközöm a mindennapi élet, a munkavégzésem során? Hogyan védekezem ellenük? Milyen akadálymentesítés tenné könnyebbé a mindennapjaimat?
Mit tanulhatna a csoportom a méltóságteljes élet kialakításával kapcsolatban?
Üzenet a liftből – visszatekintés a hétre


	19.
	Tanulás, képzés, önfejlesztés
	Az alapműveltség fejlesztésének fontossága, íráskészség fejlesztése (digitális eszközök, nyomtatvány minták segítségével), önképzés, ismeretek szinten tartása. Önálló indíttatás a szak- és továbbképző tanfolyamokon, OKJ-s szakmai képzéseken való részvételre. "Élethosszig való tanulás" értelme, filozófiája.
	Csinálj valamit máshogy! – gyakorlat
mi az, hogy tanulás? milyen módszerei vannak? ebben a képzésben ebből mik jelentek, jelennek meg?
Mit és hogyan tanultam az életben? (magam és másik megfigyelése)
Pontossági teszt gyakorlat
Jelentkezem tanulni – (egy adott képzési jelentkezési dokumentáció áttekintése, kitöltése, kísérő levél készítése)
Mit tanulhatna a csoportom az eredményesebb munkavégzéssel kapcsolatban?
Üzenet a liftből – visszatekintés a hétre


	20.
	Szabad asszociációs foglalkozások
	A csoport által hozott témákból – aktuális helyzetek, problémák megbeszélése a résztvevők minél aktívabb bevonásával, közreműködésével, hozzászólásával.
	Mi jut eszembe?
„Milyen érzésekkel vagyok itt most?” – érzelem zsák
siker és kudarc
„Aranyhalat fogtam!”
A résztvevők jövővel kapcsolatos elképzeléseinek feltárása, a vágyak és a reális jövőkép összevetése, egyéni motivációk megismerése
„El tudlak képzelni, nem tudlak elképzelni”
Mihez kezdek akkor…? gyakorlat 
Szerepcsere – gyakorlat 
Üzenet a liftből – visszatekintés a hétre

2.3. A képzés módszerei 

A képzéssel kapcsolatos elvárások, a megterhelő időbeosztás, a termelési folyamatokkal történő összehangolás, a célcsoport tanulási és megértési sajátosságai, a fejlődési célok szükségessé teszik, hogy a képzési módszerek és eszközök széles skáláját alkalmazzuk a végrehajtás során.
Ezek a következők

Interaktív előadás  
A lehető legrövidebben bár, de a trénernek össze kell foglalni azt az elméleti ismeretanyagot, amely az egyes tanegységek hátterét adja. Az előadás során az interaktivitás ajánlott, habár a tantermi idő esetleges rövidsége ezt korlátozhatja. A tréner mindenképpen meg kell győződjön arról, hogy a tartalmi elemek a résztvevőkben megértésre találtak, rögzítésüket és használatuk gyakorlását a képzés során a különféle gyakorlatokkal kell megtenni.

Tapasztalati tanulás tréning módszere 
Strukturált és strukturálatlan tapasztalatszerző gyakorlatokkal és feldolgozásukkal.
Az általános modell szerint a képzés során az egyes tartalmi elemeket a feladatvégrehajtás-a végrehajtás során tapasztaltak megbeszélése- az elmélet ismertetése- további gyakorlás és tapasztalat feldolgozás tanulási folyamatban dolgozzuk fel.)

Egyéni munka 
A résztvevők elsősorban egyéni fejlődési célok szerint vesznek részt a programban. Önállóságuk, személyes fejlődésük érdekében el kell sajátítaniuk, illetve fejleszteniük kell az egyéni feladat végrehajtási, teljesítési képességeiket is. Ezek módszerei a következők:
· feladatlap kitöltés a munkafüzetben, 
· egyéni gondolatok kifejtése az egész csoport előtt, 
· tanulási napló készítése
· csoportos feladatokra való felkészülés
· munkahelyi egyéni megfigyelések

Csoportmunka 
A csoportos feladat végrehajtás, gyakorlás, játék a képzés alapvető módszere. Ennek során a résztvevők közös feladat végrehajtási, egymásra figyelési, együttműködési készsége fejlődik. Ez a munkahelyi szocializáció lényege, a munkahelyen közösen kell dolgozni és sok esetben tanulni is. A résztvevők érzékennyé kell hogy váljanak a csoportos teljesítés követelményei és annak mérése iránt is, amely szintén alapvető jellegzetessége a munka világának.

A csoportmunka formái:
· állandó tanuló csoportokban (TCS), melyben 3-4, preferáltan azonos munkahelyről érkező kolléga feladatokban közösen dolgozik és a képzés során egy, a nagyobb csoportnál intimebb és intenzívebb közeget biztosít egymás meghallgatására, a véleménycserére, egymás támogatására.  A TCS-kben egy felelős is kijelölésre kerül, aki első az egyenlők közt elven működik, elsősorban azért felel, hogy elvégezzék a kiadott feladatokat, lehetőleg mindenki bevonásával. A TCS összetételét a képzés felénél változtatjuk, addig, és azután ugyanaz marad. Ehhez persze a résztvevők folyamatos ottléte szükséges, ha ez nem biztosítható és feltételezhető, hogy a TCS-ben sok lesz a hiányzás és nem alakul ki folyamatos kommunikáció, célszerűbb kissé nagyobb 5-7 fős TCS-ket alakítani. A képzés fele tájékán a tanulcsóportban változás történik, új TCS-k alakulnak, tehát mindenki összesen 2 TCS-ban fog dolgozni a képzés során.
· Csoportmunka, workshop módszer – elméleti tudásterületek és azokhoz kapcsolódó hívókérdések, feladatlapok csoportos feldolgozása, harmonizálása a résztvevők mindennapi gyakorlatával, témazáró összefoglalók. Adott feladatoknál elképzelhető, hogy a résztvevők nem tanulócsoportban dolgoznak, ezeket a forgatókönyvben jelezzük.

Munkahelyi egyéni megfigyelések – adott témakör működési tapasztalatainak közvetlen megfigyelése és összefoglalása a tanulási naplóban  
Munkahelyi egyéni megfigyelések harmonizálása TCS-ben – adott témakör működési tapasztalatainak közvetlen egyéni megfigyeléseinek összefoglalása a tanulási naplóban 

Tréner-mentori személyes és csoportos konzultáció – a munkahelyi megfigyelések támogatása, személyes konzultáció a megfigyelt jelenségekről és tapasztalatokról, a TCS-k támogatása a tapasztalatok összefoglalásában és feldolgozásában.

Résztvevői dosszié – a képzési folyamat valamennyi témakörének feldolgozását támogató mód-szertani eszköz. A munkafüzet tartalmazza az átadott ismeretanyagot, a feldogozott témákhoz kapcsolódó tapasztalat- és gondolatösszegző kérdéseket, valamint a vizuális segédleteket és feladatlapokat.




3. A tananyag felépítése és használata

A tananyaggal kapcsolatos elvárás, hogy olyan, a mindennapi életben alkalmazható versenyképes tudásanyagot kell a védett szervezeteknek átadni a megváltozott munkaképességű munkavállalók számára, amellyel gazdagodva a nyílt munkaerőpiacra történő visszavezethetőségi esélyeik jelentősen növekednek.
A képzés interaktivitása miatt és a célcsoport sajátosságaihoz illeszkedően a tréner a minimális írásbeliségre hagyatkozhat, kevésbé terhelheti a résztvevőket egyoldalú mondandóval, előadásokkal. Az interaktivitásnak is vannak korlátai, mivel sok résztvevő lassabban reagál a kérdésekre, esetleg hallási vagy más megértési problémái vannak. A gyakorlatok és játék-szerű feladatok alkalmasak a tanulás és fejlődés elősegítésére, szintén ajánlott a vizualitás, a rajzolás, a multimédia élmény használata. A program összetettsége és célrendszere szükségessé teszi a tanulási folyamat írásos megtámogatását is.

A tananyagban mindazokat az elemeket megtaláljuk, amelyeket a képzés során használni kell az oktatáshoz, fejlesztéshez. A tananyag 20 tananyag egységből áll és mindegyik tananyag egység felépítése és használata a következő:

3.1. Összefoglaló
A tananyag egység célja, megszerzendő kompetenciák, a tananyag tartalmi összetételének sajátosságai, követelmények a képzés résztvevőitől.

3.2. Programterv (a tananyag egység felépítése és módszerei)
A képzés folyamatának részletes bemutatása napok és órák szerint, mikor milyen tematika kerül sorra, milyen módszerekkel dolgozzuk fel, és ahhoz milyen segédeszközöket kell használni.

3.3. Tartalmi elemek
Írásos összefoglaló a tananyag egység ismeretanyagáról, amelyet a programtervben ütemezett módon a tréner ad át a résztvevőknek.

3.4. Diasor
A tantermi foglalkozásokon a programtervben jelzett helyeken az egyes tematikus összefoglalókhoz használható prezentációs sorozat. A képzés környezeti feltételeitől függően lehet kivetített prezentációkat használni, vagy azok tartalmát táblás papíron (flipchart) megjeleníteni.

3.5. Tréneri instrukciók
A tréner a programtervben meghatározott pontokon megtartandó gyakorlatok leírását megtalálja minden egyes tananyag egységnél. Azt is jelezzük, hogy melyek azok a gyakorlatok, amelyeket akkor vegyen elő, ha az alap-ütemezéshez képest több idő áll a rendelkezésére.

3.6. Feladatlapok
A programtervben meghatározott pontokon a témák feldolgozását egyéni vagy csoportos feladatokban végezzük el, az ehhez elkészített feladatlapok minden tananyagegységben megtalálhatók. Ezeket a résztvevőknek kell kiosztani, ők dolgoznak vele a tréner, a mentor és a szupervízor támogatásával. A résztvevők a feladatlapokat kapcsos dossziéban tárolják.


4. A képzés feltételrendszere

4.1. Személyi feltételek – a képzések kulcsszereplőinek elvárt képeségei, feladatai, felelősségi köre, hatásköre

	Szerepkör
	Elvárt képességek
	Feladatok
	Felelősségi- és hatáskör

	Tréner
	Több éves képzésvezetői tapasztalat
Csoportkezelés
Váratlan helyzetek megoldása
Segéd-trénerek, egyéb közreműködők munkájának vezetése
Egyéni különbségek, nehézségek, haladási és fejlődési tempó megérzése, figyelembe vétele, kezelése
Képzéstervezői tapasztalat, érzék

	Levezeti a képzéseket
Összefogja és irányítja a mentor és a szupervízor munkáját a képzéseken a tantermi és a munkahelyi környezetben
Támogatja a résztvevők feldatvégrehajtását
Irányítja a résztvevőket és a mentort, szupervízort a tréning segédletek (résztvevői kézikönyv, eszközök, stb) felhasználásában
 

	Képzés folyamatának forgatókönyv szerinti tartása, változtatások eldöntése 
Projekt szakmai vezető tájékoztatása a képzés tartalmát érintő kérdésekben
Résztvevők fizikai épségének, teljesítőképességének figyelembe vétele, problémák jelzése szakembernek
Résztvevők fejlődésének, teljesítményének nyomon követésének irányítása, napi kontrollja
Bizalmas kezelés szabályainak betartatása a tantermi környezetben

	Mentor
	Néhány éves képzési tapasztalat
Mentorálási, támogatói tapasztalat
Szakmai ismeretek a célcsoport speciális kezelésével, igényeivel, sajátosságaival kapcsolatban
Csoportkezelés
Megfigyelés, támogatás
Feladatok értelmezése, kiadása

	A tréner utasításainak megfelelően levezeti a képzés egyes gyakorlatait, segéd-trénerként közreműködik a képzés levezetésében
A tanulócsoportok és a képzés egyéb csoportos munkáit támogatja, a végrehajtás során a résztvevőket segíti
A munkahelyi környezetben felügyeli és támogatja a tanulócsoportokat vagy az egyéni végrehajtást – jelenlétével és tanácsaival
	Képzés folyamatának forgatókönyv szerinti tartása, változtatások kezdeményezése 
Tréner tájékoztatása a résztvevőket vagy a tréning menetét érintő problémákról
Résztvevők fizikai épségének, teljesítőképességének figyelembe vétele, problémák jelzése a trénernek
Résztvevők fejlődésének, teljesítményének nyomon követése napi szinten
A résztvevők rendelkezésére áll egyéni tanácsadással, mentorálással

	Szupervízor
	Támogatói, irányítói készség és tapasztalat
Csoportkezelés
Megfigyelés, teljesítmény értékelés
Támogatás a végrehajtás során

	A tréner és a mentor utasításainak megfelelően levezeti a képzés egyes csoport- és egyéni feladatait, segéd-trénerként közreműködik a képzés levezetésében
A tanulócsoportok és a képzés egyéb csoportos munkáit támogatja, a végrehajtás során a résztvevőket segíti
A munkahelyi környezetben támogatja a tanulócsoportokat vagy az egyéni végrehajtást – jelenlétével és tanácsaival

	A képzésre rendelt munkahelyi beosztottai részvételének folyamatos biztosítása a képzésen, hiányzások jelzése a trénernek
Munkahelyi környezetben elvégzett feladatok feltételeinek biztosítása
Képzés forgatókönyv szerinti tartása, változtatások kezdeményezése 
Tréner és mentor tájékoztatása a résztvevőket vagy a tréning menetét érintő problémákról
Résztvevők fizikai épségének, teljesítőképességének figyelembe vétele, problémák jelzése a trénernek és mentornak
Résztvevők fejlődésének, teljesítményének nyomon követése napi szinten – különös tekintettel a munkahelyen felhasználható képességekre, tudásra
Bizalmas iratok (pl. résztvevői kézikönyv) kezelésének biztosítása a munkahelyi környezetben

	Oktatás-
szervező
	Oktatászervezés
Oktatás adminisztráció
Kommunikáció írásban és szóban
	A képzéseken a szervezési és adminisztrációs feladatokkal támogatja a képzők és a résztvevők munkáját
A képzésre szervezi a résztvevőket a projekt vezetéssel együttműködésben
A képzés forgatókönyve szerint bevonja a rehabilitéciós munkatársakat és egyéb szakértőket
	Képzési helyszín rendelkezésre állása
Képzési segédletek biztosítása a trénereknek és a résztvevőknek a tréner utasításainak megfelelően
Képzés eszközeinek rendelkezésre állása a forgatókönyvnek megfelelően


	Rehabilitációs munkatárs, egyéb szakértő
	Széles körú szakmai jártasság
Segítői, ügyintézői tapasztalat

	Képzés egyes tantermi foglalkozásain a szükség szerint részt vesz 
Szakmai ismeretátadásban előadóként részt vesz a képzés forgatókönyve szerint
	Résztvevők testi-lelki épségének figyelése, problémakezelés
Szakmai anyagok elkészítése és rendelkezésre bocsátása a tréner jelzésének és a képzés forgatókönyvnek megfelelően

4.2. Képzésen való részvétel feltételei, vizsga és feltételei, teljesítményértékelő rendszer

A képzés résztvevői a képzés megkezdése előtt kiválasztáson vesznek részt, melynek eredménye alapján munkahelyi hovatartozás szerint kerülnek képzési csoportokba. A képzés FAT-akkreditációjával együtt jár, hogy a résztvevők kitöltött jelentkezési lapon erősítik meg a képzésre való jelentkezésüket. A képzésen való részvétel feltétele a minimum alapfokú végzettség, az egészségügyi alkalmasság, a munkahelyi vezető és a rehabilitációs munkatársak ajánlása.

A résztvevők egy részével személyes, más részükkel csoportos interjú készül a képzés végleges hangsúlyainak tesztelésére.

A képzés első fázisában (első 5-6 hónap) alapelv, hogy egy munkahelyről érkezzenek a résztvevők, mert a munkavégzéssel összehangolás kiemelt szempont. Későbbiekben a csoportok kevertek lehetnek munkahely szempontjából.

A képzés során a vizsga a hatodik napokon történik meg.  A vizsga egy, adott tananyag egységhez köthető feladat végrehajtását jelenti. A végrehajtás egyéni felkészülés és gyűjtés, és csoportos végrehajtás keretében zajlik. A tréner, mentor és szupervízor megfigyeléses módszerrel értékeli a résztevők teljesítményét.


4.3. Elérendő eredmények (képzésben részt vevők felé elérendő minimum és optimum szint)

A program zárásának feltétele a képzési követelmények „Megfelelt” szintű teljesítése.
Megfelelt minősítéshez rendelt követelményszint:
a gyakorlatokban való aktív részvétel
a megbeszéléseken való részvétel
feladatlapok kitöltése
vizsgán való részvétel

A program zárásának módja:
Tréneri értékelés (szóbeli, írásbeli összefoglaló)
Résztvevői értékelés (Programértékelő kérdőív kitöltése)
Tanúsítvány átadása

A program elvégzését igazoló tanúsítvány kiadásának feltételei:
A program minimum 70%-án való részvétel 
Gyakorlatokban, csoportmunkákban, a munkahelyi környezetben megvalósított feladatokban való aktív részvétel
A képzés során a kérdőívek kitöltése, a program során feladatlapok kitöltése, vezetése.




4.4. Ne várt események kezelése - Teendők rosszullétek esetén
		Betegség
	Oka
	Tünetei
	Teendőink


	Agyvérzés
	pl. magas vérnyomás
	kékes arc, nyálfolyás, zavaros beszéd (lebénulás)
	Sürgősen orvost hívni, félig ülő helyzetbe hoz-ni. További mozgatás tilos!



	Ájulás - Fehér 
	az agy múló vérszegénysége
	sápadt, szürkés arc, hideg végtag
	felpolcolt lábakkal fektetni



	Ájulás - Piros
	az agy túlzott vérbősége
	piros arc, fej
	félig ülő helyzetbe hozni



	Hőguta
	párás, fülledt melegben a verejték nehezebben párolog, nincs kellő hűtése a szervezetnek, s a testhőmérséklet 37 °C fölé emelkedik


	fejfájás, szapora szívműködés, nehéz légzés, forró, száraz bőr, bőrpír, ájulás
	hűvös, sötét helyen fektetni, fejét felemelve, folyadékot itatni, borogatni

	Napszúrás
	túlzott napozás
	fejfájás, szédülés, hidegrázás, hányinger, láz, bőrpír
	hűvös helyre fektetni, folyadékot itatni, borogatni, lázcsillapítót adni



	Nem maró mérgezések, ételmérgezések
	mérgező növények, mérgező gombák, fertőzött élelmiszer, romlott, erjedt élelmiszer, növényvédőszer
	hányás, szédülés, hasmenés, görcsös gyomorpanaszok, verejtékezés
	hánytatás (kivéve: gyilkos galóca) víz itatása, hashajtó, sürgősen orvoshoz vinni



	Sokk 
	ájuláshoz hasonló, de súlyosabb állapot
	sápadtság, hűvös végtagok, nyirkos bőr, mozdulatlan, vagy dobálja magát
	sürgősen orvost hívni, eszméletlenség esetén: oldalfekvés



	Szívgörcs
	szívgyengeség, kimerültség, vérzés
	ólomszürke, sápadt arc, szapora pulzus, szívtájéki fájdalom
	sürgősen orvost hívni, mozdulatlan fektetés







Teendők epilepsziás rohamok esetén

Görcsös epilepszia: az egyén elesik, a teste meleg lesz, az izmok rángatódznak és a
légzés felületessé válik. Átlagosan 1-3 percig tart. A görcs után az egyén zavarodott.  Mik a teendők:
1. Maradjunk nyugodtak. Engedjük, hogy a görcs természetesen folyjon le. Figyeljük az időt.
2. Előzzük meg a sérüléseket. Ha szükséges, akkor fektessük le az egyént a földre. Tegyünk el az útból minden szilárd és éles tárgyat. Tegyünk az egyén feje alá valami puha dolgot. 
3. Lazítsunk fel minden ruhadarabot a nyak körül. Keressünk orvosi iratokat a betegnél.
4. Nem szabad lekötözni az egyént.
5. Ne tegyünk semmit az egyén szájába. Habár a beteg nem fogja lenyelni a nyelvét,
de azért megharaphatja.
6. Óvatosan fordítsuk az egyént az oldalára azért, hogy a nyála és más folyadékok kifolyhassanak, és így a légutakat nyitva tartsuk. 
7. Görcsök után beszéljünk finoman a beteghez és nyugtassuk meg a beteget, aki most zavarodott. Maradjunk a beteggel addig, amíg ismét visszanyeri teljes eszméletét. A betegnek szüksége lesz pihenésre vagy alvásra. Nem-görcsös epilepsziás rohamok: a beteg üresen bámul, nem felel, és a mozgása céltalan és esetlen. Általában néhány percig tart. Ez után az egyén zavart marad.  

Nem-görcsös epilepsziás rohamok: a beteg üresen bámul, nem felel, és a mozgása céltalan és esetlen. Általában néhány percig tart. Ez után az egyén zavart marad. 
Mik a teendők:
1. Maradjunk a beteggel. Ne próbáljuk megállítani a rohamot, engedjük a természetes lefolyását. A beteg nincs tudatában a saját tetteinek, és nem biztos, hogy hall minket. 
2. Tegyünk el az útból minden veszélyes tárgyat.
3. Soha ne kössük le az egyént.
4. Óvatosan vezessük el a beteget a veszélyes dolgoktól és ne engedjük a veszélyes tárgyakhoz való hozzáférést.
5. A roham után óvatosan nyugtassuk meg a beteget, aki zavart lesz. Maradjunk vele, amíg teljesen felépül. 

Mikor hívjuk a mentőt? 
· Ha a görcsös roham több, mint 5 percig tart
· Ha a rendszeres légzés vagy ha az eszmélet nem tér vissza a roham befejezése után
· Ha a roham megismétlődik azelőt, mielőtt a beteg teljesen felépült volna az előző rohamból
· Ha a roham utáni zavarodottság tovább tart mint 1 óra
· Ha a roham a vízben történt
· Ha a betegnek ez az első rohama az életében, vagy a beteg megsérült, vagy terhes, vagy cukorbetegségben szenved.
· Teendők cukorbeteg rosszulléte esetén	

A laikus elsősegélynyújtó általában azzal az állapottal találkozik, amikor a vércukorszint lecsökken, ún. hypoglikémia alakul ki. Ez ugyanis gyorsan, sokszor percek alatt lezajlik, tehát akár utcán, munkahelyen találhatunk ilyen beteget.  Oka legtöbbször az inzulin túladagolása, illetve az étkezés elmaradása, rendszertelensége.
"Gyakorló" cukorbetegek ezért hordanak maguknál valamilyen cukrot (kockacukor, szőlőcukor formájában), hogy kezdődő rosszullét esetén pótolni tudják az elmaradt vagy a megkésett étkezést. Ilyen állapot létrejöhet például a hazafelé igyekvő cukorbetegnél, ha a nagy forgalom késlelteti, és emiatt nem tud időben enni. Ezen felül egyéb tényezők is okozhatnak alacsony vércukorszintet, így erős fizikai terhelés, alkoholfogyasztás, egyes gyógyszerek.

A vércukorszint csökkenésének felismerése nem mindig egyszerű, tekintettel arra, hogy igen sokféle és szerteágazó tünetet produkálhat: émelygés, hányás, gyengeség, nyugtalanság, remegés, kettőslátás, végtaggyengeség, bénulás, beszédzavar, görcsroham, gyors eszméletvesztés, akár agresszív rohamok. Az ilyen beteget gyakran tekintik részegnek, elmezavartnak, epilepsziásnak, agyvérzettnek.
Az elsősegélynyújtó feladata kettős. Mire a mentő, ügyelet, házorvos kiérkezik, a betegek egy része - a folyamat gyors lezajlása miatt - már nincs olyan állapotban, hogy információt lehessen nyerni tőlük. Egyrészt tehát gyakran előfordul, hogy a segélynyújtó még tud kommunikálni a beteggel, aki elmondja, hogy "cukros vagyok", és ezt az információt tovább tudja adni a kiérkező szaksegítségnek.

Másrészt nagyon fontos a megfelelő ellátás. A cukorbeteget állapotának megfelelően kell ellátni. Ha már eszméletlen, akkor a közvetlen életveszélyt jelentő fulladásveszélyt kell felismerni és elhárítani. Ennek kivitelezése megegyezik bármely eszméletlen beteg ellátásával, megoldást jelent a stabil oldalfektetés.

Eszméleténél lévő beteget ne hagyjunk magára, mert romolhat az állapota, zavart lehet. Lényeges a minél hamarabbi cukorpótlás. Ennek legjobb és leggyorsabb megoldását cukros víz (egy pohár vízben néhány kanál cukrot feloldunk), ennek hiányában cukortartalmú anyag megitatása jelenti (gyümölcslé, kóla stb.). Az ilyen oldatok gyors felszívódásuknak köszönhetően percek alatt emelik a vércukorszintet. A beteget természetesen előzetesen nyugalomba helyezzük, hiszen állapota – akár gyorsan is - romolhat.


4.5. 4.5 A képzés eszközigénye 

A képzés a gyakorlatiasság és az élményszerűség miatt egy sor eszköz használatát igényli. Ezeket részletesen jelezzük a tananyag egységek forgatókönyvében. Itt összesítve adjuk meg a szükséges eszközöket, ahol darab számot tüntetünk fel, ott jelezzük, ha az képzési fázisonként vagy képzési csoportonként értendő. Az eszközlistában nem szerepeltettük a tréneri kézikönyvet és a résztvevői tananyagot, dossziét, feladatlapokat.

· A/4 papírlapok (fehér) – 10 csomag (/500 db) képzési fázisonként/csoportonként
· A/3 papírlapok (fehér) – 3 csomag (/500 db) képzési fázisonként
· színes papírlapok A/4, A/5 – 2 csomag (/500 db) képzési fázisoként
· post-it papír csomag (76 x 126 mm) – 10 csomag képzési fázisonként
· tollak – golyóstoll 40 db képzési fázisonként/csoportonként
· filctollak, vékony és vastag –100-100 db vékony és vastag – képzési fázisonként
· olló – 3 db
· ragasztó – tubusos 4 db
· színes magazinok 
· krepp papír vegyes szín 6 ív - képzési fázisonként/csoportonként
· hurkapálca – 50 db képzési fázisonként/csoportonként
· vízfesték ecsetekkel – 1 készlet TCS-nként
· 4 db 5-6 m hosszú, vastag kötél - 
· 4 db kartondoboz – A/4 fénymásolópapír kartondoboza
· játéktárgyak (5-6 db, pl plüssmackó, gumiállat, similabda stb) 
· luftballon – csoportonként 40-50 db
· befőttes gumi – vékony 3 csomag
· spárga – 4 gombolyag
· cérna – 3 guriga, pamut 
· szembekötő sálak – sűrű szövésű vászon, 20 db csoportonként
· cellux – 10 db
· tűzőgép – 2 db/csoportonként
· vonalzó – 4 db/csoportonként
· gyurmaragasztó (blue-tek) – 2 csomag csoportonként
· zsák – tornazsák méret, vászon, 4 db csoportonként
· labda – 2 közepes méretű csoportonként
· flipchart papír 4 csomag képzési fázisonként/ csoportonként
· számítógépes kivetítő (projektor), vetítővászon
· laptop a kivetítéshez
· fényképezőgép
· CD-lejátszó 
· 3 db flipchart (papíros) tábla

